**Jozef Ort-Šnep** (\* 8. marec 1939, Plavecký Štvrtok) je slovenský kameraman a fotograf. Spolupracoval s režisérskymi osobnosťami ako Karel Vachek, Jaroslav Papoušek, Jaromil Jireš, Věra Chytilová, Dušan Hanák, Agnieszka Holland, Miloš Forman či Philip Kaufman.

Životopis
---------

Vyštudoval Školu umeleckého priemyslu v Bratislave (1954 – 1958) a kameru na FAMU v Prahe (1958 – 1963), ktorú absolvoval filmom Karla Vachka *Moravská Hellas*. Následne rok asistoval ako kameraman v populárno-vedeckom filme. Z povinnej vojenskej služby odišiel v roku 1966. Vtedy nastúpil do dokumentárneho štúdia Krátkeho filmu Praha, v ktorom zotrval do roku 1980, najskôr ako asistent kamery, neskôr ako samostatný kameraman niekoľkých krátkych filmov. Spolupracoval v ňom na nakrúcaní asi stovky dokumentárnych filmov. V totožnom období pracoval ako kameraman pre pražský Barrandov a bratislavskú Kolibu.

S režisérom Jaroslavom Bočkom nakrútil krátkometrážne filmy *Konec baroka v Čechách* (1966) alebo *Jak namalovat běsnící individua* (1967), s režisérom Drahoslavom Holubom pracoval na filmoch *Exkurze* (1966) a *Mám doma hrad*, s režisérom Rudolfom Krejčíkom zase na filme *Stopa vede k A-54* (1967). V roku 1968 sa vrátil k Vachkovi, aby pracoval na jeho celovečernom publicistickom dokumente *Spřízněni volbou*, zachytávajúcom atmosféru politicky krušného obdobia od 14. do 30 marca 1968, kedy Antonín Novotný abdikoval z funkcie prezidenta republiky. Jeho prvým celovečerným hraným filmom bola snímka Jaroslava Papouška *Nejkrásnější věk*, natočený v roku 1968. S Papouškom následne spolupracoval i na jeho ďalších dvoch filmoch *Ecce homo Homolka* (1969) a *Hogo fogo Homolka* (1970).

S režisérom Milanom Růžičkom pracoval na filme o maliarovi Martinovi Benkovi *Zastretý farebný svet* (1978). Pri jeho uvádzaní v Československej televízii bolo Ort-Šnepovo meno vystrihnuté z titulkov a zostali ponechané len mená dvoch asistentov kamery. V roku 1980 emigroval do Francúzska. S Dušanom Hanákom nakrútil trezorový film *Ja milujem, ty miluješ* (1980). Začiatkom 80. rokov (1981 – 1983) absolvoval pobyt v USA, neskôr sa znova presídlil do Paríža, kde na dvoch univerzitách prednášal o svetle vo filme a fotografii. Od polovice 90. rokov pôsobí opäť v Česku.

### *Nejkrásnější věk*

Pôvodne mal *Nejkrásnější věk* snímať kameraman Miroslav Ondříček. Ale ten bol v čase, keď sa malo začať nakrúcať, v Londýne, kde spolupracoval na filme anglického režiséra Lindsayho Andersona Keby... S Ondříčkom sa Ort-Šnep nepoznal a bol to práve on, kto ho Papouškovi odporučil. Papoušek si nechal premietnuť dokumentárne filmy, na ktorých Ort-Šnep pracoval ako kameraman. *Nejkrásnější věk* bol nakrúcaný predovšetkým v reáliách, konkrétne sochárskych ateliéroch a priestoroch pražskej Akadémie výtvarných umení. V dekoráciách a exteriéroch bola nakrútená minimálna čiastka. Ort-Šnep hovorí v prípade tohto filmu o princípe zlatého rezu a o využívaní mäkkého svetla. Po obrazovej stránke nechceli tvorcovia dramatizovať a nevypichovali žiadne detaily. Všetko je snímané v polocelkoch.

### *Ja milujem, ty miluješ*

Je príbehom starého mládenca Pištu, ktorý žije so svojou matkou na dedine a spolu s najlepším kamarátom Vincom a jeho priateľkou Vierou, pracuje pre vlakovú poštu. Kým Vinco je hotový Don Juan a svojimi večnými záletmi ničí zamilovanú Vieru, malý pupkatý Pišta u žien úspech nemá, a tak svoj smútok utápa v alkohole. Okrem hlavných hrdinov tu vystupuje niekoľko vedľajších postáv, ktoré dotvárajú tragikomický kolorit dedinského prostredia. Či už pracovníci vlakovej pošty alebo obyvatelia dediny, všetko sú to obyčajní ľudia z periférie spoločnosti s obyčajnými problémami a túžbami. Ženy trpia neverami a alkoholizmom svojich mužov a muži svoje radosti aj smútky riešia pri poháriku. Všetci majú svoje prednosti aj chyby a všetci túžia po pochopení a láske. Príbeh nie je postavený na dramatických zvratoch, ale na drobných prevažne komických situáciách, prostredníctvom ktorých spoznávame charaktery postáv.

Filmografia
-----------

* *Umřel nám pan Foerster* (1963) (krátkometrážny)
* *Moravská Hellas* (1964) (krátkometrážny)
* *Stopa vede k A-54* (1967) (krátkometrážny)
* *Don Juan 68* (1968) (krátkometrážny)
* *Spřízněni volbou* (1968) (krátkometrážny)
* *Nejkrásnější věk* (1968)
* *Ecce homo Homolka* (1969)
* *Hogo fogo Homolka* (1970)
* *Kasař* (1973) (krátkometrážny)
* *Namalovaná písnička* (1976) (krátkometrážny)
* *Čas je neúprosný* (1978) (krátkometrážny)
* *Zastretý farebný svet* (1978)
* *Všední sen* (1980) (krátkometrážny)
* *Ja milujem, ty miluješ* (1980)
* *Angry Harvest* (1985)
* *Neznesiteľná ľahkosť bytia* (1988) (2. kameraman)
* *Valmont* (1989) (2. kameraman)
* *Palettes* (1989 – 1994) (TV seriál)
* *Chronique d'une fin d'aprѐs midi* (1991) (TV film)

Výstava fotografií a prednášky
------------------------------

* Art Center Hoboken, New Jersey (1982)
* La photographie Slovaque en exil, Bratislava (1993)
* Mesiac fotografie, 20. ročník, november, Bratislava (2010)
* Z kolekcie fotografií záhrad v Kyoto bola vytvorená webová stránka (2020):
* Prednášky na tému „Film, fotografia, svetlo" na Université Paris 7 Jussieu (1984 – 1999)
* Prednášky na tému „Film, fotografia, svetlo" na Université Paris 1 Sorbonne (1993 – 1998)
* 

Autoritné údaje: * abART: 26082
* GND: 1062033485
* NK ČR: js20080911008
* VIAF: 84276453
* Web umenia: 1002185